作者:韓愈
標題:送文暢師北遊
內容:昔在四門館，晨有僧來謁。自言本吳人，少小學城闕。已窮佛根源，粗識事輗軏。攣拘屈吾真，戒轄思遠發。薦紳秉筆徒，聲譽耀前閥。從求送行詩，屢造忍顛蹶。今成十餘卷，浩汗羅斧鉞。先生閟窮巷，未得窺剞劂。又聞識大道，何路補黥刖。出其囊中文，滿聽實清越。謂僧當少安，草序頗排訐。上論古之初，所以施賞罰。下開迷惑胸，窙豁劚株橛。僧時不聽瑩，若飲水救暍。風塵一出門，時日多如發。三年竄荒嶺，守縣坐深樾。徵租聚異物，詭制怛巾襪。幽窮誰共語，思想甚含噦。昨來得京官，照壁喜見蠍。況逢舊親識，無不比鶼蟩。長安多門戶，吊慶少休歇。而能勤來過，重惠安可揭。當今聖政初，恩澤完vr狘。胡為不自暇，飄戾逐鸇鷢。僕射領北門，威德壓胡羯。相公鎮幽都，竹帛爛勳伐。酒場舞閨姝，獵騎圍邊月。開張篋中寶，自可得津筏。從茲富裘馬，寧複茹藜蕨。餘期報恩後，謝病老耕垡。庇身指蓬茅，逞志縱獫猲。僧還相訪來，山藥煮可掘。